Ar braz eus ar vro a oa gwechall un drevadenn saoz anvet Gold Coast (Aod an Aour), savet e fin an XIXvet kantved. Staget e voe outi un tamm eus Togo, un drevadenn alaman, goude ar Brezel-bed kentañ. E 1957 e teuas da vezañ an hini gentañ eus trevadennoù Afrika o tont da vezañ ur stad dizalch, dindan renerezh Kwame Nkrumah. Ha kemer a reas an anv Ghana, e koun Impalaeriezh Ghana a oa gwechall e kornôg Afrika. Abaoe 1992 ez eo Ghana ur republik gant meur a strollad politikel.